Намхайцэрэнгийн Санчир

Намхайцэрэнгийн Санчир (1947 оны 5-р сарын 16-ны өдөр Улаанбаатар хотноо төрсөн- 2022 оны 10-р сарын 13-нд нас барсан)- Монголын Урчуудын эвлэлийн гишүүн зураач. 

Монгол Улсын Төрийн Соёрхолт, Ардын зураач Лувсаншаравын Намхайцэрэнгийн отгон хүү болон төрж, бага насаа бийр, будаг, урлаг тойрсон яриа, урлаг уран зохиолуудын бүтээлүүдийн төрөн бий болж буй агшин агуулсан орчинд өнгөрүүлсэн нэгэн юм. 

Тэрээр Чехословак улсад 1963-1968 онд зураг, үйлдвэр урлалын коллежид сурч байхдаа “Прагийн хавар” хэмээн нэрлэгдсэн 1968 оны улс төрийн үйл явдлын үеэр ардчилалын салхийг анх мэдэрсэн билээ. Хүний бодит эрх чөлөөний төлөө энэ агуу хөдөлгөөний үлэмж их нөлөөнд зураачийн сэтгэл санаа төлөвшиж ирсэн бөгөөд ардчилалын нийгмийн үзэл бодолд залуу насны эрч хүчтэй сэтгэлийн гүн хүртэл автагдан тэр үеэсээ үзэл санаандаа түуштай үнэнчээр зүтгэж, эх орныхоо ардчилсан шинэ дүр төрхийг гадаадад хүчтэй таниулан сурталчилж, хүн төрөлхтний бүтээсэн урлагийн бүтээлийн сан хөмрөгт Монгол хүний оруулж буй хувь нэмрийг үлэмж тодорхойлж ирсэн нэгэн билээ.

тэрээр мөн ЗХУ-ын Ленинград хотын Дүрслэх урлагийн академид 1972-1977 онд суралцсан. 

Тэрээр Европын дүрслэх урлагийн өнөө үеийн чиг хандлагыг өөрийн орныхоо үндэсний урлахуйн уламжлалт арга ухаантай чадварлагаар хослуулан хөгжүүлж, олон гайхамшигт бүтээл урлаж, Монголын дүрслэх урлагийг хөгжлийг цоо шинэ үе шатанд гаргах томоохон нэмэр оруулахаас гадна, дүрслэх урлагийн өнөөгийн хөгжилд аргагүй нөлөөлөх өөрийн гэсэн урлагийн арга барил, урлагийн түүхэнд бичигдэх дүр төрхийг бий болгосон эрдэм мэдлэг, авъяас чадвар нь төгсөрсөн гайхалтай уран бүтээлч байлаа.

Түүний бүтээлүүдийг доктор, профессор Мирослав Кливар “Түүний уран зураг өвөрмөц. Энэ бол хүний анатомийг нарийвчлан дүрсэлдэг сэргэн мандалтын үеийн зураг биш. Харин ёс зүйн бодгальд үзүүлэх хүндэтгэл, бие сэтгэлийг муу бүхнээс цэвэрлэх хүсэл юм” хэмээн үнэлсэн байдаг.